# ভূমিকা

এইতো কয়েক বছর আগেও কম্পিউটারকে বলা করা হত বুদ্ধিহীন একটি যন্ত্র , যা কিনা কেবলমাত্র মানুষের দেয়া নির্দেশনা অনুযায়ী কাজ করতে পারে। সাম্প্রতিক বছর গুলোতে হঠাৎ করেই যেন  কম্পিউটারের সেই সংজ্ঞা বদলে গেছে। কম্পিউটার এখন মেশিন লার্নিং ও ডীপ লার্নিং প্রযুক্তির মাধ্যমে প্রতিনিয়ত মানুষের মতই বুদ্ধিমান হয়ে উঠছে। অতীতে কম্পিউটার অনেক যান্ত্রিক কাজে মানুষকে পেছনে ফেললেও ‘কগনিটিভিটি ও ক্রিয়েটিভিটির’ মত মানবীয় বিষয়গুলো ছিল কম্পিউটারের ধরা ছোঁয়ার বাইরে। সেই ধারনাও এখন বদলে যাচ্ছে, লেখালেখি বা চিত্রকর্মের মত অতিসংবেদনশীল সৃষ্টিশীল বিষয়ও এখন কম্পিউটার দখল করে নিচ্ছে। অথচ মানুষ হলেই যে সবাই শিল্প-সাহিত্যের মত বিষয়ে সৃষ্টিশীলতা দেখাতে পারে এমনটি নয়।  কৃত্রিম বুদ্ধিমত্তা এখন সঙ্গীত সৃষ্টি করছে, ছবি আঁকছে, উপন্যাসও লিখছে। জাপানে কৃত্রিম বুদ্ধিমত্তা রচিত একটি উপন্যাস মৌলিক সাহিত্য হিসাবে পুরুস্কারের জন্য প্রাথমিক ভাবে নির্বাচিত হয়েছিল। ধারনা করা হচ্ছে সামনের দিনের বেস্টসেলার বইয়ের পুরুস্কারগুলো দখল করে নিবে কৃত্রিম বুদ্ধিমত্তা ভিত্তিক অ্যালগোরিদম। এই ছোট ছোট ঘটনা গুলোই পূর্বাভাস দেয় কেমন হবে সামনের দিনগুলো।&#x20;

ডেটা সাইন্স হচ্ছে বর্তমান সময়ের হট কেক !   ডেটা সাইন্স নিয়ে সবার আগ্রহের যেন শেষ নেই। গবেষনা প্রতিষ্ঠান ম্যাককিনস ইন্সটিটিউট জানিয়েছে ২০৩০ সালের ভেতর বিশ্বের ৮০ কোটি চাকরি দখল করে নিবে কৃত্রিম বুদ্ধিমত্তা , ডেটা ড্রিভেন সিস্টেম বা রোবটের মত চতুর্থ শিল্প বিপ্লবের অকল্পনীয় সব প্রযুক্তি। সামনের সেই দিনগুলোর জন্য প্রস্তুতি নিতে হবে এখন থেকেই ।&#x20;

ডেটা সাইন্স বিষয়ে একটি চমৎকার কৌতুক প্রচলিত রয়েছে। কেউ কেউ বলেন " গাঁয়ের পরিসংখ্যান শহরে এসে নাম হয়ছে ডেটা সাইন্স" । ডেটা সাইন্সের মূল ভিত্তি কিন্তু পরিসংখ্যান এবং গনিত। অনেকেই দেখা যায় ডেটা সাইন্স শেখার জন্য পরিসংখ্যান এবং গনিতকে বাদ দিয়েই  সবার আগেই  প্রোগ্রামিং-এ চলে যায়। ইন্টারনেটে একটু ঘাটলেই শত শত সোর্স কোডের রেফারেন্স পাওয়া যাবে। অ্যালগরিদমের পেছনের কাঠামো না জানা থাকলে সেই প্রোগ্রামের আউটপুট কিন্তু কিছুতেই বোঝা যাবে না। তাই ডেটা সাইন্স শিখতে হলে শুরু করতে হবে গনিত এবং পরিসংখ্যান দিয়েই।

যেকোনো শিক্ষাই মাতৃভাষায় সবথেকে বেশী সহজবোধ্য। ডেটা সাইন্সকে বাংলা ভাষায় সবার কাছে তুলে ধরার জন্য এই বইটি একটি ক্ষুদ্র প্রচেষ্টা। বইটিতে চেষ্টা করেছি ডেটা সাইন্সের একেবারে মৌলিক বিষয় সমূহ ধাপে ধাপে বর্ণনা করতে। তবে বইটিতে যতোটুক আলোচনা করা হয়েছে সেটুক ডেটা সাইন্স , মেশিন লার্নিং সম্পর্কে একটি সার্বিক প্রাথমিক ধারনা দিবে । এই বই থেকে প্রাপ্ত জ্ঞানকে ব্যবহার করে আগ্রহী পাঠক চাইলে উচ্চতর জ্ঞানের রাস্তা সহজেই খুঁজে নিতে পারবে বলে আশা রাখছি।  &#x20;

সত্যিকার অর্থে আমি নিজেও একজন ডেটা সাইন্সের ছাত্র, এখনো শেখার চেষ্টা করছি প্রতিনিয়ত। বই লেখার ক্ষেত্রে ভুল ত্রুটি থাকতেই পারে, আগেই তার জন্য ক্ষমা চেয়ে নিচ্ছি।  বইটি সম্পর্কে আপনাদের কোন মতামত বা পরামর্শ থাকলে কোন রকম সংকোচ ছাড়াই আমার সাথে যোগাযোগ করতে পারেন। আপনাদের যেকোনো মতামত বা পরামর্শ আনন্দের সাথে গ্রহন করবো।&#x20;

আশা করছি আগামীতেও বইটির উন্নয়ন চলমান রাখতে সক্ষম হবো ইনশাআল্লাহ্‌। সবশেষে সকল পাঠকদের প্রতি শুভকামনা রইলো। ধন্যবাদ সবাইকে।

লেখক

ফজলে রাব্বী খান

Email- fazlyrabbi77@gmail.com



